茹寧

茹寧，字希一。號一川，貴州貴陽人，祖籍山西澤州，嘉靖元年壬午科舉人。

 生平
成化二十年十一月十一日寅時（1484年11月28日）生。弘治七年（1494年），茹寧10歲，其父茹景和在甌寧縣丞任上病逝，遂奉襯還貴州。弘治十二年（1499年），補弟子員，後被藩參江介聘為幕僚。嘉靖元年（1522年）與兄茹蘷同中雲南鄉試舉人。二年會試未中。任四川岳池縣教諭光緒《岳池縣志》卷十職官志，有建樹，為督學張邦奇挹獎，四年（1525年），署隣水縣事。後陞馬湖府敎授。十三年（1534年），陞知蒲江縣事，重脩鶴山書院。嘉靖十九年正月三十日（1540年3月8日）以寒疾終。壽五十七。『浦江知縣一川茹君合葬墓誌銘
大尹始君者諱寧。寧字希一。號一川。其先山西澤州人。戶部尙書大素公之後也。尙書有子曰良甫。徙貴州。生成。成生繼宗。繼宗生伯溫。伯溫有四子。曰斌、曰忠、曰皓、曰安。皓舉正統甲子鄉試。終府同知。安任山東曹縣主簿。生景和。任甌寧縣丞。卽君之父也。娶劉氏生君於官舍。自幼穎敏不凡。弘治甲寅父卒於甌寧。年甫十歲。奉襯還。有巨人志。已未補弟子員。攻苦嗜學思亢門戶。會陽明先生開講龍塲書院。徃從之遊。於是學知所宗。每試伏諸生。藩叅蜀渝江君介延爲舘賔。里人有賄之爲解其罪者。君　然嚴詞拒之。其人慚去。嘉靖壬午以易與兄蘷同領雲南鄉薦。癸未上春官弗第。以母老就敎。補四川岳池敎諭。岳久乏科目。君設規條嚴課。會以是計偕有人。爲督學張公邦奇所挹獎。乙酉巡察。檄署隣水縣事幾一載。一芥不持。戊子龍山戴公金按屬重君學行。值某邑缺尹。䟽求補君不果。尋陞馬湖府敎授。至則以敎岳池者敎馬湖。矩矱截然。不失尺寸。代廵大梁。熊君爵首列薦剡。有趨向最正之語。甲午陞知蒲江縣事。縣故廢弛不振。至則擇便民者次第興舉。又重脩鶴山書院。群士育其中。至豪右盧翡父子武斷鄉曲。及恃強侵里社者。各置以法。不輙貸有勸其厚殖爲子孫計者。君謝之曰吾子孫賢何待遺之子。孫不賢何以遺爲。其人歎服不已。蒲學諭某者語人曰：茹尙欲廉耶。其家尙破屋數椽而已。蓋誚君父官而貧也。以𤞚直忤當道。誣其不職。銓部查歴任無貶詞。覆留試用。坐是北上送母歸省。尋丁母憂。哀幾毀絶。人稱其孝。庚子正月望前一日中寒疾。越十七日終於正寢。距所生成化甲辰十一月十一日寅時。壽五十七。所著有一川稿四卷。古今詩抄二卷。事物紀異一卷。娶劉氏。今光祿少卿諱秉仁之姑也。君爲弟子而貧。劉勤紡績佐之。惟恐君廢學。及從君宦。所在秉廉隅求不汙君。君納李氏爲側室。劉撫以恩無閒言。時子嘉方讀書稍有違觸君痛斥。劉復潛責之曰汝嬾學致父怒其得爲孝乎。甚或有小過必聞於君。及君卒。輙以墜先業戒子嘉以是子嘉力學取癸卯鄉薦其敎伊陽。歴翰林孔目。禮部司務。晉工部虞衡司員外郎。得劉之敎居多。予督殿工。劄子嘉秪役見。日每五鼓赴工。所不躭逸。已心許之。及聞劉病重。猶丁寧子嘉竭力圖報。無幾微姑息意。可不謂賢母哉。六月之六日以疾卒。距所生成化甲辰十一月十八日。壽七十有八。子五。長卽子嘉。娶陝西臨洮府楊同知之女。次某某某。女一適郡庠生李達先卒。孫男四。長鍾雲。郡庠生。娶己酉舉人蔡君某之女。次鍾瀛。娶卽光祿君女。次鍾伊。聘四川安居知縣胡君某之女。次小四尙幼。女孫一。先是君以辛丑葬貴州城南大崖之原。墓尙未誌。今子嘉扶劉柩南歸。將啟壙合葬。介光祿君具狀求予銘。予因子嘉効勞不及見工吿成而遽宅憂。不勝慨惜。遂據狀爲銘。銘曰：殖學潤身、推以育士、鐸振岳池、厥聲四起、民社攸司、貨無溢累、敎刑於家、益徵素履、天顯虞曹、暨其世美、旣失於人、取償於此』。雷禮《鐔墟堂摘稿》卷十四『茹寧。按《貴州通志》。寧。貴陽人。嘉靖壬午科舉人。官知縣』。[雍正] 陳夢雷《氏族典》第六十三卷

 参考资料 

Category:貴州人
N
Category:明朝鄰水縣知縣
Category:明朝蒲江縣知縣
Category:明朝馬湖府儒學教授
Category:明朝岳池縣教諭